khistorydata/jeongjo-sjw-relations huggingface dataset:
정조 21년
以李觀秀李元臣李喆祚崔粹翁李在翼囚單子傳于李翼晉曰分揀放送
정조 21년
李翼晉以備邊司言啓曰備局有司堂上趙鎭寬李書九依筵敎使之來待則此與有情勢者之官職去就有異只當嚴飭來待而自政院微稟其終不承膺者萬萬猥屑當該承旨罷職本司擧行文書多有稽滯有司堂上趙鎭寬李書九爲先從重推考各別嚴飭卽令察任何如傳曰允
정조 21년
傳于李翼晉曰右承旨許遞
정조 21년
承旨前望單子入之趙鎭寬洪仁浩李儒慶李海愚魚用謙尹光顔落點
정조 21년
以江原監司徐有防狀啓表訓寺願堂修改今已畢役緣由馳啓事傳于李海愚曰折衝前宣傳官李鎭恒相當職調用營校一人邑校二人之監董者帖加成給都邊首都監僧主掌僧都畫員僧等依年前長安寺例帖加成給事回諭
정조 21년
以全羅監司李得臣狀啓順天府安島異國船漂到事判付內啓下備邊司爲旀日熱若此不可滯留依昨冬例旱路水路間待問情卽爲發送後狀聞事嚴飭道帥臣爲良如敎
정조 21년
大司諫宋民載啓曰臣言議拙訥學識蔑裂本不合於耳目之任而至於諫長則尤爲自別初叨是職豈有一分堪承之望而一日之內天牌屢降義分是懼章皇出肅矣今於賓對未及登筵至有問備之命臣滿心惶恧無地自容以此情踪何可一刻仍冒於臺次乎請命遞斥臣職答曰依啓
정조 21년
掌令李益洙啓曰臣言議拙訥本不合於淸朝耳目之任而逖違之餘忝叨臺職義分是懼章皇出肅矣今於賓對有命趨走登筵而未及參於傳啓之際至有問備之命退出臺廳始得聞知臣滿心惶恧無地自容前後昏錯之失於是尤大以此情踪其何敢一刻晏然於臺次乎請命遞斥臣職答曰爾旣登筵勿辭亦勿退待
정조 21년
正言沈普永啓曰臣言議風裁本不合於淸朝耳目之任而義重叨謝黽勉出肅矣初登筵席以生疎之致事多做錯傳啓之際不待承批輕擧下段致被承宣之請推僚臺之請罷反顧愧恧無地自容而未克卽地避嫌又有大僚請罷之擧節節昏錯所失非細以此情踪何敢一刻晏然於臺次乎請命遞斥臣職答曰情勢宜諒依啓
정조 21년
執義韓用鐸司諫沈奎魯正言閔命爀啓曰臣等愚昧譾劣百無肖似見叨之職豈有一分可堪之望而飭敎截嚴分義是懼冒沒行公今有日矣適當呈病未參賓對至伏承問備之命滿心踧踖靡所容措而諫長由是蒙遞則臣等之同罪末勘轉益惶懍以此情踪其何敢一刻晏然於臺次乎請命遞斥臣等之職答曰臺諫之逐日待漏詣臺卽不易之古例近來兩司之呈告有若應行之規所以有向者飭敎也且況合啓則諸臺齊進臺廳而今也竝與入侍傳啓僅令下位二人備員擧行其在愛禮之義爾等事極爲寒心爲先依啓此後令政院各別察飭
정조 21년
魚用謙以兵曹言啓曰本曹草記摠戎廳北漢哨官閑良金德弼五巡全布論賞事批旨內射會爲邊將則中日當爲守令觀武才當爲閫帥乎此草記還給事命下矣臣之昧例不審之失已不勝萬萬惶悚而今此金德弼旣已全布似當參用沒技之例而此非主將考試不過本所射會格外恩典自下不敢遽議分付該營從優施賞何如傳曰允
정조 21년
魚用謙以賑恤廳言啓曰漢城府民家頹壓別單判付內恤典令該廳卽爲分給事分付西部桃楮洞契閑良金福得一體題給事命下矣東部字內全家頹壓一戶錢二兩西部字內完多頹少一戶布一疋恤典依例分給之意敢啓傳曰知道
정조 21년
尹光顔以義禁府言啓曰韓山前郡守宋耕玉拿問處之事傳旨啓下矣宋耕玉時在任所云依例發遣府羅將拿來何如傳曰允
정조 21년
刑曹啓目粘連永興府尹召史獄事究覈之初不能審愼更査之時致此疑眩疎漏之失不可無警初覆檢官竝從重推考爲白乎旀雖以道臣言之凡於稟啓請以該曹稟處自是格例今此直請上栽事體未安推考何如判付啓依允爲旀前疑未決後疑愈惑大凡疑必傅輕自禹皐陶時勘定之金石關和此獄斷當以疑獄究竟擠與溺殺與死之其然豈然不必逐句逐段枉用思慮是置尹女白放所謂成獄是在初檢官李漢興拿問別樣嚴勘事分付該府爲旀覆檢官段置問名罷職爲良如敎
정조 21년
禁府照目時囚罪人具毅和段募送役軍和應助虐之狀已爲遲晩難逭隨從之律以此照律罪杖九十收贖告身盡行追奪徒二年半定配私罪奉敎近於綾恩家籲冤之事曲施之矣嚴處之矣重臣而有知則知感新反主家亦必更無所望而折訟之法惟在末梢究竟之何如綾城尉家四字旣登於道啓若使都尉無與而被人指使之目則寧不憫甚又或主掌措使以致惹起鬧端則拿與推拘於資級雖不可議到外此勘過豈無其方且況綾恩固勳貴之家綾城非等棄之人則置之然疑混淪之科亦非所以待崇品儀賓之道今下判付一通招致儀賓府郞謄給使之往傳于都尉以其附啓卽爲捧入爲旀具毅和段保放以待決末爲旀具永祚段如渠妄物何足惜也而緹欽死後永祚爲國舅奉祀之孫緹欽生前之犯追施坐律於永祚得無厚於勳而薄於戚之歎乎是旀法文喪前之罪喪後收贖云者亦似襯貼曾以此意有筵敎於畿伯者依此勘處之意分付爲旀具宅遠段無異於兩罪俱發亦令道臣照法勘斷其餘依議處施行爲旀如是處置之後永祚輩若或更以此訟開喙容舌致有現發之擧豈非亂法之民乎其罪不止於罔赦嚴飭道臣捧侤音於永祚以爲來頭憑處之地事竝以分付爲良如敎
정조 21년
丁巳閏六月初六日辰時上御重熙堂右副承旨入侍時右副承旨蔡弘遠假注書李毅采記事官金景煥記注官金良倜以次進伏訖上曰吏曹褒貶幾何爲之乎注書出問知入可也賤臣承命出傳回奏曰褒貶已畢而方受講云矣命退承史以次退出
정조 21년
丁巳閏六月初六日戌時上御重熙堂坐直承旨入侍時右副承旨魚用謙假注書吳泰曾記事官金景煥記事官金履永以次進伏訖上曰金虎門仍留刑曹執吏一人使之來待上曰此判付出給刑吏使之卽爲行會命書榻敎曰報恩縣監之代令該曹口傳差出與未下直守令催促下送命退承史以次退出
정조 21년
行都承旨趙鎭寬坐行左承旨洪仁浩坐直右承旨李儒慶坐左副承旨李海愚坐右副承旨魚用謙坐同副承旨尹光顔坐直注書柳遠鳴未肅拜一員未差假注書具得魯仕直吳泰曾仕事變假注書閔養世仕
정조 21년
李儒慶啓曰來十一日朝參日次矣敢稟傳曰停
정조 21년
趙鎭寬啓曰來十一日輪對日次矣敢稟傳曰當次人受點後日次來待
정조 21년
李儒慶啓曰御營廳將官來言今日本廳軍兵日次私習云矣敢啓傳曰知道
정조 21년
洪仁浩啓曰行公臺諫之待開門詣臺傳啓自是規例昨日飭敎何等申嚴而掌令李益洙無端呈告不爲詣臺事甚未安從重推考仍卽牌招未肅拜獻納丁志元一體牌招何如傳曰允
정조 21년
趙鎭寬啓曰假注書李毅采事變假注書劉弘九身病猝重勢難察任今姑改差何如傳曰允
정조 21년
李毅采改差代以具得魯爲假注書
정조 21년
劉弘九改差代以閔養世爲事變假注書
정조 21년
吏曹口傳政事以宋益鼎爲報恩縣監
정조 21년
兵曹口傳政事護軍李晩秀單付
정조 21년
李海愚啓曰守令催促下送事命下矣報恩縣監宋益鼎兩司當爲署經而憲府則行大司憲宋煥箕掌令洪彦燮持平趙壤鎭在外執義持平一員未差掌令李益洙牌不進諫院則大司諫司諫正言二員未差獻納丁志元牌不進無以備員署經云未差之代政官牌招開政差出待下批仍卽牌招以爲署經之地何如傳曰允違牌及在外臺諫許遞新除授臺諫待下批牌招署經
정조 21년
李海愚啓曰守令署經事命下而報恩縣監宋益鼎兩司俱未署經除在外未署經外兩司諸臺竝更卽牌招以爲備員署經之地何如傳曰允在外及未肅拜未署經有情勢時帶抄啓文臣臺諫竝許遞政官待開門牌招開政以在京無故人差出臺諫久任之請大臣旣有筵奏而每政差擬多是不爲行公之人依舊朝除暮遞近日赴政政官推考
정조 21년
李儒慶以兵曹言啓曰五衛將許鍰身病猝重時月之內無望供職呈狀乞遞實病旣如此則宿衛輪番之任不可久曠改差何如傳曰允
정조 21년
有政吏批判書金載瓚進參判徐邁修進參議李勉兢牌不進同副承旨尹光顔進以林蓍喆爲大司諫宋翼孝爲執義鄭觀輝爲司諫李泰賢申絢爲掌令李垿趙秀民爲持平柳相祚爲獻納蔡趾永閔致載爲正言李敬一爲同義禁柳詢爲濟用判官柳遠鳴爲注書韓耆裕校書著作單付
정조 21년
兵批判書李祖源進參判姜彝正參議睦萬中病參知金啓洛入直進左承旨洪仁浩進以姜游爲同知李鎭恒爲五衛將鄭學耕爲宣傳官金聖允爲全羅左水虞候護軍洪明浩李益運副護軍李肇源蔡弘遠宋民載副司直韓用鐸沈奎魯李益洙洪彦燮丁志元趙壤鎭副司果閔命爀沈普永竝單付
정조 21년
尹光顔啓曰掌令李泰賢旣已出肅而謂有情勢不爲署經直爲出去事甚未安推考警責何如傳曰允
정조 21년
以執義宋翼孝持平李垿正言蔡趾永牌不進罷職傳旨傳于洪仁浩曰只推
정조 21년
洪仁浩啓曰卽者儀賓府郞廳來言依下敎謄出金吾公事判付傳于綾城尉具敏和處則以爲臣自來危蹙之踪偏被終始生成之澤頂踵毛髮罔非造化晝宵攢手徒頌恩數不意以具緹欽私掘事名登道査臣惶隕震懍惟大何是候千萬夢想之外府郞臨宣聖諭憫惻之念溢於辭敎臣是何人乃敢得此以首頓地不覺感淚之被面竊伏念此訟卽臣八代祖綾安府院君臣思孟之山而臣旣係支派且非門長臣常含畏縮伏不干外事則顧何敢不有國典指揮他人甘犯法外之科哉第其事端則誠亦有之臣之子命喜以其母山役事去四月十一日出往楊州墻內地二十二日訖役將還之朝臣之族弟前宣傳官臣毅和來訪臣子謂以緹欽之子永祚今晨來傳其父之言曰先讎未復病又垂死今聞具允明之柩又將合窆至冤深痛終莫伸於生前死無以見先祖亡父於地下今則不得不出萬死之計決意私掘而其中役軍無以多聚村漢略干名募送則雇價當自厚給爲言其志已決非可挽止事係爲先亦難推諉云云臣子答以爲先之事安得不施臣子其日歸語于臣故臣始聞而驚駭矣越三日永祚之弟洪祚來言於臣曰事竟未就兄今在囚素乏之勢餓死必至如此情境行路顧憐況在同宗豈可恝然云故臣雖責之以無知妄作冒犯邦禁渠是宗孫事出爲先則不可以疎遠之親坐視其死故果以十兩錢給之俾保獄中之命其間實狀不過如是臣雖愚騃粗知輕重出財助掘之罪小欺君罔上之罪大臣豈可捨小就大自陷於誣罔之科乎以臣情踪保有今日莫非聖恩而旣無涓埃之仰報只冀罪戾之不犯矣持身無狀致煩聖敎不勝惶隕震迫之至云矣敢啓傳曰知道用山於己巳許給者誰起訟於乙酉被譴者誰到今綾安之派國舅之家不可容議於其間且況先朝處分信如金石尤何敢更作鬧端至於今番私掘事悖戾莫甚設令下手之具緹欽具宅遠等一一覈出若有官尊祿厚者之指揮其事而倖免於首犯之律宜乎綾恩家之抑菀此所以不拘常格遣府郞問于都尉者也觀此附啓判異於所聞使都尉有參涉之跡則寧或隱諱乎至於緡錢之給又是就囚以後養獄之費云則亦異於送價雇丁於是乎都尉謂之脫空亦可也然儀賓持身謹愼爲上被人指目致有此査詰之擧者大非自家本色綾城尉具敏和施以罷職不敍之典而所謂毅和不足責而姑在金吾保放中詳考都尉附啓更爲議處事分付該府可也
정조 21년
李儒慶以兵曹言啓曰拆見忠淸水使安橚今丁巳年春夏等褒貶啓本則所斤僉使李彦植以養松宜飭爲目則宜置中考而置諸上考殊無嚴明殿最之意該帥臣推考警責李彦植中考施行何如傳曰允
정조 21년
李儒慶以摠戎廳言啓曰謹依兵曹草記批旨本廳射會時連五巡全布北漢哨官閑良金德弼處米一石弓一張從優施賞之意敢啓傳曰知道
정조 21년
洪仁浩以義禁府言啓曰保放罪人具毅和還囚議處之意敢啓傳曰知道未照律時囚以草記區別功議勘放可也
정조 21년
洪仁浩以義禁府言啓曰因咸鏡監司李鼎運啓本刑曹覆啓判付內初檢官李漢興拿問別樣嚴勘事分付該府事命下矣李漢興今方待命拿囚之意敢啓傳曰知道
정조 21년
刑曹啓目粘連安東李碩獄事大抵前後所犯語其跡則無異劫奪論其心則殆同謀殺畢竟琴氏之憤恨自盡有甚於威逼致死則道啓之論斷大僚之獻議一皆以李碩歸之首犯者眞所謂國人皆曰可殺分付道臣更加嚴訊期於輸款爲白乎旀金尙謙段情跡雖非自奸罪犯無異劫奪思謙段雖曰聽李碩之誘隨乃兄之後而此獄起端專由於渠則宜與尙謙竝施次律是白遣權女段無識村女不足深誅而挽裳遮截𢞀有手犯之罪亦與尙謙兄弟同律勘斷恐爲得宜以此一體分付道臣何如判付啓李碩之可殺不但國人之公論足洩貞女之茹冤而金尙謙之用意行計權女之昏夜犯手以法以律亦不可遽歸之於容貸至於思謙可知其僅具人形而論以訟理徒然眙睨亦未知十分得當兺不喩無論碩與尙謙思謙與權女尙無指一承款之招道啓分等亦不過以已見臆斷是置李碩用律之前尙謙等之徑決非所可論則道臣及卿等之議讞難免不審一竝從重推考爲去乎嚴飭推官速捧直招於各人等處然後道伯親問以李碩兺用律當否直爲別白論理啓聞事分付爲良如敎
정조 21년
丁巳閏六月初七日卯時上御誠正閣諸承旨持公事入侍守令同爲入侍時行都承旨趙鎭寬行左承旨洪仁浩右承旨李儒慶左副承旨李海愚右副承旨魚用謙同副承旨尹光顔假注書李毅采吳泰曾記注官金良倜記事官金履永檢校待敎徐有榘韓山郡守宋時淵報恩縣監宋益鼎以次進伏訖鎭寬儒慶海愚用謙光顔無公事先退仁浩讀奏平安監司朴宗甲啓本安州等官反庫事上命書判付上曰綾城尉附啓當作爲他日憑處之文案而儀賓都事何敢爲書啓乎以政院之啓改其頭辭可也仁浩曰自政院發遣儀賓府郞廳問于都尉之意改之乎上曰如是則與問啓無異矣凡於大臣去就政院以錄事來言都事來言爲啓則此亦以儀都來言之意爲辭可也仁浩曰卽伏見忠淸水使安榻今春夏等褒貶啓本則邊將無一人居中居下殊無嚴明殿最之意推考警責何如上曰依爲之出擧條上曰守令進前韓山郡守宋時淵進奏職姓名上曰前此作宰爲幾處時淵曰今爲三邑矣報恩縣監宋益鼎進奏職姓名上曰予於爾之先父尙今不忘矣年爲幾何益鼎曰五十七歲矣仍命退諸臣以次退出
정조 21년
行都承旨趙鎭寬病行左承旨洪仁浩坐右承旨李儒慶坐直左副承旨李海愚坐右副承旨魚用謙坐同副承旨尹光顔坐直注書金履永仕柳遠鳴仕直事變假注書閔養世仕
정조 21년
李儒慶以都摠府言啓曰今日入直內三廳武兼禁軍及軍兵等中日習射請出標信傳曰知道
정조 21년
吏曹口傳政事注書單金履永還付事承傳
정조 21년
洪仁浩啓曰報恩縣監宋益鼎兩司當爲署經今日政新除授兩司諸臺竝待下批牌招以爲備員署經之地何如傳曰允
정조 21년
有政吏批判書金載瓚進參判徐邁修進參議李勉兢牌不進左副承旨李海愚進以權裕爲大司諫尹悌東爲執義金熙采爲司諫韓永逵鄭㝡成爲掌令李明孚金光遇爲持平尹行直爲獻納閔命爀宋知濂爲正言趙鎭完爲掌樂僉正金復光爲工曹佐郞社稷令單尹光濩
정조 21년
兵批判書李祖源病參判姜彝正入直進參議睦萬中病參知金啓洛病右承旨李儒慶進護軍林蓍喆副護軍李龍模副司直宋翼孝鄭觀輝李泰賢申絢李垿趙秀民柳相祚副司果蔡趾永閔致載竝單付
정조 21년
以吏曹參議李勉兢牌不進罷職傳旨傳于李海愚曰只推更爲牌招
정조 21년
以吏曹參議李勉兢牌不進罷職傳旨傳于李海愚曰只推
정조 21년
以司諫金熙采正言宋知濂掌令韓永逵牌不進罷職傳旨傳于洪仁浩曰只推
정조 21년
兵曹以田文顯爲摠戎中軍
정조 21년
李海愚以奉常寺都提調提調意啓曰東籍親耕田所種皮黍今閏六月望間當爲成熟之意敢啓傳曰攝刈
정조 21년
李海愚以司僕寺一二提調意啓曰本寺兼內乘李惟秀身病猝重旬月之內無以起動呈狀乞遞病勢旣如此有難强令供職今姑改差其代令該曹口傳差出何如傳曰允
정조 21년
兵曹口傳政事以李石求爲內乘
정조 21년
李儒慶以都摠府言啓曰今此中日試射時扈衛軍官閑良姜興瑞與出身朴震秀符同十矢以姜興瑞一齊刻名互相分射四中之興瑞以一中之震秀合爲五中誣告稱冤自試所摘發眞僞則興瑞四中震秀一中昭昭難掩其在嚴科場懲後之道兩人爲先着枷移囚於刑曹試記中錄名拔去之意敢啓傳曰知道
정조 21년
李海愚以吏曹言啓曰成均館司藝宋徵一呈狀內矣身素患痰癖之症挾感添劇時月之內萬無起動供仕之望云身病旣如是則不可强令察任今姑改差何如傳曰允
정조 21년
尹光顔以禮曹言啓曰今此厚陵慰安祭設行時兩官中一員當爲受香進去將事而參奉今方入直令有闕受香無人令未差之代卽令該曹口傳差出以爲受香進去備員將事之地何如傳曰允
정조 21년
吏曹口傳政事以姜爲厚陵令
정조 21년
洪仁浩以義禁府言啓曰時囚罪人具毅和還囚議處草記批旨內未照律時囚以草記區別功議勘放可也事命下矣具毅和本府議啓內細考附啓參以渠供渠與永祚和應募軍而强引不當之人欲爲免罪之計者今已綻露究厥情狀尤極無狀而旣無同往犯掘之跡則與主謀首犯有異依前照律罪取考律文則大明律發塚條有曰發掘墳塚未至棺槨者杖一百徒三年名例有曰隨從者減一等大典通編推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖矣具毅和杖一百徒三年減一等杖九十收贖告身盡行追奪徒二年半定配而其六代祖仁墍靖社功臣綾安府院君八寸親云功議各減一等杖七十收贖告身盡行追奪忠淸道天安郡新恩驛徒一年半定配李漢興刑曹覆啓判付內前疑未決後疑愈惑大凡疑必傅輕自禹皐陶時勘定之金石關和此獄斷當以疑獄究竟擠與溺殺與死之其然豈然不必逐句逐段枉用思慮尹女白放所謂成獄初檢官李漢興拿問別樣嚴勘事分付該府罪取考律文則大明律官司出入人罪條有曰若斷罪失於入者各減三等名例有曰二死三流各同爲一減大典通編推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖李漢興死罪減三等杖九十收贖告身盡行追奪徒二年半定配而其六代祖舜臣宣武功臣云功減一等杖八十收贖告身盡行追奪忠淸道洪州牧龍谷驛徒二年定配而以議啓及判付內辭意具罪目依例發遣府書吏羅將押送于各其配所何如傳曰允初檢官律名若此則覆檢官之罷職太輕況成獄之肯綮多係於覆檢狀者乎當該檢官沈公燁加施削職之典可也
정조 21년
刑曹啓目粘連黃州殺獄罪人金應白段各別嚴刑期於輸款爲白乎旀康翎殺獄罪人林成彩段依前訊推期於斯速取服爲白乎旀鳳山殺獄罪人金禮大段各別嚴訊期於輸款爲白乎旀檢驗事體何等嚴急而初檢官之稽請覆檢覆檢官之只檢仰面有違法意且關後弊當該兩檢官竝拿問處之爲白乎旀同郡殺獄罪人李儀國依前訊推期於輸款爲白乎旀松禾殺獄罪人姜文行段此獄死者至冤斷可償命其在獄體但當嚴査細究毫無疑端而後有案完決而今此一邊致疑一邊錄啓者有違審克之意該道臣爲先推考使之別定査官申加盤覈狀聞後稟處何如判付啓諸道錄啓之中手段之獰慝爰辭之紊亂惟此道爲然豈習尙强梁吏不曉律從而斷成決遣之際未得的確之方而然乎是隱喩今番之五案亦類於是是如乎只從情跡而用一切之法海西一道豈有傅輕之囚乎所以每見海西之案輒不免三致意焉是置黃州囚年七十三是如爲在金應白之獄根因段落之乖悖都無論應白老漢也婦亦盲女也老拳比盲杖孰當猛而孰當歇是旀看證金世華等三人如出一口之招雖皆歸之於應白之獨自下手而其說終不近理及其頭面依俙之供疑轉三昧兺不喩藉使盲婦果不助力七十老漢旣非四臂則何以竝拿兩人打其夫而踢其妻乎是旀當初發狀時屍親之爰以爲證者卽世華輩而世華之向後挺身分明有私情慝謀之現在這裏者此一款未究竟之前此獄不可謂之成獄嚴飭道臣別加査究必得其十分躍如之端然後錄啓不然則無泥前見須卽論理稟裁爲有矣査啓無或過限事一體嚴飭爲旀康翎囚林成彩段成彩醉漢也興夫病人也若非其醉如泥豈向病者犯手然法外何論跡如彼情如此乎是旀鳳山囚金禮大段不知殺獄爲何物之倅行檢而成獄則厥獄何足曰具格而禮大之兄與從兄其外族黨輩皆不敢全諱之則法外亦豈容別意而該倅所爲極駭悖行檢五日而始請覆檢以致屍帳之無憑驗者敢云昧例乎其罪不輕矣該郡守曺學臣施以徒配之典覆檢官段只檢仰面豈檢官之罪乎比之不檢而曰檢豈不純實勘罪分揀爲旀同郡囚李儀國段死者之嗅肉臭流涎來喝也爲儀國翁壻者切而㗖之則足可謂使無訟而似此事理固難責之於渠輩至於正犯之壻邊較緊誠如道啓曺讞而指使之外更有執䯻之跡則就江亦豈不或踢或打乎此則檢官趙華錫之說甚有理而死者臨死之亂語尤無足取信旣具之獄豈可無端闊狹嚴飭推官各別嚴刑期於斯速得情而如有別般疑端使卽報來後狀聞事分付爲旀松禾囚姜文行段理推而勢究之則必不外於覆檢結辭而檢官亦云知無路說不得今雖百番行査無過於這樣令道伯招致其時覆檢官詳詰事情狀聞事亦爲分付爲良如敎
정조 21년
執義尹悌東副應敎李翊模持平金光遇李明孚獻納尹行直校理李羲甲朴吉源副校理洪秀晩尹益烈正言閔命爀副修撰李貞運啓曰請寢罪人鄭致達妻出置城外之命依前還發配所亟令王府快正典刑請物故罪人德相亟施孥籍之典請逆賊尙喆追施孥戮之典一行八字刀削答曰不允六字刀削
정조 21년
執義尹悌東持平金光遇李明孚獻納尹行直正言閔命爀啓曰請遲晩後物故罪人啓能亟施孥籍趾賊等凶種快施邦刑獻遂設鞫得情請夏賊子女亟施跪斬之典斗恭親屬奴傔連伊夫妻竝嚴鞫得情快正典刑請物故罪人國榮亟施孥籍之典請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法請承款後物故罪人九宗亟施孥籍之典措辭見上答曰不允
정조 21년
執義尹悌東持平金光遇李明孚啓曰請寢李汝節定配之命更令王府嚴覈取服施以當律措辭見上答曰不允
정조 21년
獻納尹行直正言閔命爀啓曰請金甲島爲奴罪人克觀古今島爲奴罪人克泰更令王府嚴鞫得情快正王法請逆賊尙魯亟施孥戮之典請亟寢秋曹罪人柳師文放釋之命仍令王府設鞫嚴問快正典刑措辭見上答曰不允柳師文事亟停勿煩
정조 21년
丁巳閏六月初八日辰時上御誠正閣諸承旨持公事入侍時行左承旨洪仁浩右承旨李儒慶左副承旨李海愚右副承旨魚用謙同副承旨尹光顔記事官柳遠鳴假注書吳泰曾記事官金景煥記事官金履永檢校待敎徐有榘以次進伏訖上曰各奏公事用謙讀奏慶尙監司李亨元啓本巨濟府反庫事仁浩讀奏慶尙監司李亨元啓本罪人梁海大長鬐縣到配事上命分書判付上敎儒慶曰左相近得平安而連服六和湯耶儒慶曰姑爲安過而藥則停服矣儒慶海愚光顔竝無公事先退上敎有榘曰李存秀付之檢校使入閣直可也命書榻敎曰翰林金履永口傳還付注書牌招察任命退諸臣以次退出
정조 21년
丁巳閏六月初八日辰時上御重熙堂左副承旨入侍時左副承旨李海愚記事官柳遠鳴記事官金景煥記注官金良倜以次進伏訖上曰注書馳往左相家傳喩曰卿之近來諸節何如先正李文純祠版當自其孫任所上來矣向者下去時朝家旣加優禮今番上來時亦當有殊典其上來日字在於何間云耶詳細回奏可也賤臣承命出仍命退承史以次退出
정조 21년
丁巳閏六月初八日未時上御重熙堂左承旨入侍時行左承旨洪仁浩記事官柳遠鳴記事官金景煥記注官金良倜以次進伏訖上命書刑曹回啓判付訖敎曰秋堂皆留宿本曹云耶仁浩曰連爲留宿云矣上曰啓目之修正以入何其遲滯乎甚駭然矣仍命退承史以次退出
정조 21년
行都承旨趙鎭寬坐行左承旨洪仁浩坐右承旨李儒慶坐左副承旨李海愚坐右副承旨魚用謙坐直同副承旨尹光顔坐直注書金履永仕柳遠鳴仕直事變假注書閔養世仕
정조 21년
傳于魚用謙曰戶房承旨入侍
정조 21년
傳于尹光顔曰坐直承旨入侍
정조 21년
洪仁浩以刑曹言啓曰因都摠府啓辭今日中日試射時扈衛軍官閑良姜興瑞與出身朴震秀兩人十矢俱以興瑞名書塡互相分射現發於試所移送刑曹事命下矣取考律文則大典通編內借射者杖一百身充水軍姜興瑞令兵曹擧行朴震秀當以代射罪同爲勘律而凡常賤出身之代射犯科者移義禁府時刑曹回啓以直令兵曹擧行事旣有乙巳定式朴震秀亦令兵曹一體擧行何如傳曰允
정조 21년
李儒慶以兵曹言啓曰今閏六月初八日中日試射時扈衛軍官閑良姜興瑞出身朴震秀以借射代射罪竝令兵曹充軍事自刑曹草記允下矣借射罪人姜興瑞慶尙道機張縣充軍代射罪人朴震秀全羅道康津縣充軍竝定驛子押送之意敢啓傳曰知道
정조 21년
洪仁浩以義禁府言啓曰因黃海監司李義駿啓本刑曹覆啓判付內該郡守曺學臣施以徒配之典事命下矣當該初檢官鳳山前郡守曺學臣京畿喬桐府徒三年定配而以判付內辭意具罪目依例發遣府書吏押送配所何如傳曰允
정조 21년
刑曹啓目粘連槐山殺獄罪人陰孝寬分付道臣依前嚴訊期於得情何如判付啓疑端在於服毒而道啓立證其不然到今只惟曰法而已依回啓施行爲良如敎又啓目粘連公州殺獄罪人李日得道啓中大石之事旣多爽實則日得之罪獨可取信乎云者臣等所見亦以爲此最詳明伏惟上裁何如判付啓此獄之決折在於李日得尹大石間分別首謀與加功而旣査又査轉成抱川之贖案足踢一款難辦猛歇之屬誰兺不喩屍親及干證從又二三其辭飼鷄之主客尤無關緊於獄理且況僉曰可宥宜從僉議日得身乙減律酌處事分付爲良如敎
정조 21년
掌令鄭㝡成啓曰臣於昨秋適叨見職以長城府使洪景厚按治金文在殺獄事有所論及而終因本道之査啓景厚至於謫配矣乃於今春大僚筵奏盛陳本事之不然仍爲請宥而蒙允今日大臣之言苟是也則前日臺閣之論誠非矣臣實滿心慙恧瞿然失圖也第此獄顚末自有文案自有公論而前湖南道臣李書九之疏辯已悉矣就其筵奏條件或多差爽於臣所前聞而到今追提有若辨釋者然則非但有自是之嫌張皇煩瀆是亦義分之所不敢也但伏念臣本庸愚疲軟何敢以言官自居妄爲彈劾人物而只憑萬口之公傳粗塞一日之言責矣今因大僚之筵白被劾者脫空在謫者蒙宥則言者爽誤自在不言中矣時日雖久踪地甚蹙昨叩新除雖伸叩謝之微忱而義難冒據構呈辭避之啓本矣見退喉院竟未登徹方其合辭傳啓之始一邊引避一邊參啓事涉如何故未敢與僚臺署名而晩又遽然退出雖緣格例之未諳自顧臺體之有乖今於承宣之請推情踪捒仄其何可一刻蹲冒於臺次乎請命遞斥臣職答曰勿辭
정조 21년
洪仁浩啓曰掌令鄭㝡成一日再啓煩瀆退待物論之意敢啓傳曰知道
정조 21년
持平金光遇啓曰請寢李汝節定配之命更令王府嚴覈取服施以當律措辭見上答曰不允
정조 21년
丁巳閏六月初九日寅時上御誠正閣諸承旨持公事入侍時行都承旨趙鎭寬行左承旨洪仁浩右承旨李儒慶左副承旨李海愚右副承旨魚用謙同副承旨尹光顔記事官金履永柳遠鳴記事官金景煥記注官金良倜檢校待敎李存秀以次進伏訖上曰公事以次進奏海愚讀奏慶尙監司李亨元狀啓靈山縣監安弘迪到任事儒慶讀奏慶尙監司李亨元狀啓都承旨李鼎揆上來時給馬事有旨祗受事仁浩讀奏平安監司朴宗甲啓本罪人金東實江東縣到配事鎭寬用謙光顔奏以無公事仍爲先退命分書判付訖命儒慶書香室代押單子敎仁浩曰近日刑曹回啓判付不出朝報耶仁浩曰昨日判付則出之朝報矣上曰回啓判付何必每每出朝報耶置之無妨矣又敎曰同義禁過三日不爲出肅果何事近日事雖多屑越而此等閒漫之職亦皆煩啓豈成說乎仁浩曰聞有實病矣上曰李書九事豈不駭然乎向來徐龍輔之遞改雖因實病之難强而今番李書九之一向自劃有何所執旣入籌司之門行公於備堂之任何獨處義於有司之職耶都承旨之父爲備局副提調其時於廟堂不欲同事以其固執終不行公蓋古人之於官職去就雖或有固執處而至於公格所在亦必謹其稱量而不敢過也故故重臣趙觀彬則以其處地亦曾行公於是任今豈以格外之處義反爲捱免之計耶李書九使之來待政院以此意傳之備局公事之未及回啓者凡幾度往左右相家知來可也敎曰李書九之於左相當避在誰仁浩曰聞書九避之矣上曰本事果是何事儒慶曰李書九之父曾論臣之外叔矣上曰無論如此如彼雖有過於此之事豈不行公乎今世之人旣得淸要之職輒生厭避之意以吏兵曹堂上言之五六寸之間以此爲嫌必欲圖免此專由於俗習之未矯近來有何改觀之效耶又敎曰李書九之招來亦涉屑越姑置之今筵此敎自當聞知第觀其所處耳仁浩曰詣臺臺臣之署名合啓例也而掌令鄭㝡成旣已詣臺謂有情勢直爲出去事甚未安推考何如上曰依爲之出擧條命退諸臣以次退出
정조 21년
丁巳閏六月初九日午時上御重熙堂戶房承旨入侍時右副承旨魚用謙記事官柳遠鳴記事官金景煥記注官金良倜以次進伏訖上曰注書馳往左相家傳諭曰近以刑曹回啓當暑酬應而秋堂不卽修啓如是遲滯刑判事極爲駭然矣速速修納無踰今明日之意卿亦申飭可也賤臣承命出仍命退承史以次退出
정조 21년
丁巳閏六月初九日申時上御重熙堂坐直承旨入侍時同副承旨尹光顔記事官柳遠鳴記事官金景煥記注官金良倜以次進伏訖上曰刑曹啓目之只以上裁結辭者豈成說乎光顔曰凡啓目結語之以何如爲辭自是格例而今此秋曹覆啓中公州殺獄罪人李日得獄案啓目之只以上裁結辭者係是違式當該堂上推考何如上曰依爲之出擧條命退承史以次退出
정조 21년
行都承旨趙鎭寬坐行左承旨洪仁浩坐直右承旨李儒慶坐左副承旨李海愚司僕進右副承旨魚用謙坐同副承旨尹光顔坐直注書金履永仕柳遠鳴仕直事變假注書李仕
정조 21년
藥房提調金文淳右承旨李儒慶啓曰伏未審日間聖體若何寢睡水剌之節何如臣等率諸御醫趁早入診詳審聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 21년
李儒慶以內醫院提調意啓曰副提調趙鎭寬謂有情勢今日問安不爲仕進卽爲牌招何如傳曰允
정조 21년
傳于洪仁浩曰推考房承旨入侍
정조 21년
李儒慶啓曰事變假注書閔養世身病猝重勢難察任今姑改差何如傳曰允
정조 21년
閔養世改差代以高鳴鶴爲事變假注書
정조 21년
以事變假注書望筒傳于李儒慶曰一番擬望點下旋卽差代反不若諺所謂漢江之浴殊非務實之政而以高爲姓懸以旌義在外則知是夫高良之高豈非島中之名族乎前假住書高鳴鶴令該曹口傳陞付典籍使之起送
정조 21년
高鳴鶴在外代以尹致任爲事變假注書
정조 21년
尹致任在外代以許珩爲事變假注書
정조 21년
許珩在外代以李爲事變假注書
정조 21년
吏曹口傳政事典籍單高鳴鶴陞付事承傳
정조 21년
洪仁浩啓曰合辭方張之時諫院無詣臺之員事甚未安未肅拜呈告人員竝卽牌招何如傳曰允
정조 21년
以司諫金熙采獻納尹行直正言閔命爀宋知濂牌不進罷職傳旨傳于洪仁浩曰只推
정조 21년
刑曹啓目粘連寧遠郡殺獄罪人朴尙七祥原郡殺獄罪人嚴禾包里平壤府殺獄罪人許旭海永柔縣殺獄罪人孟春奉龍岡縣殺獄罪人吉男伊等依前訊推使之取服何如判付啓本道所謂錄啓五案邑狀營題以至完決之啓語多欠精的徒費筆札及見卿等之回啓悤卒草率大非明覈之義卿等之當暑埋頭誠苦則苦矣獨不念諸囚之宛轉桎梏之冤鬱乎不得不措辭判下勞逸之倒置豈不萬萬寒心道伯及卿等問備事當在下款姑置之該道諸査官等爲先削仕六朔事分付吏曹爲旀未錄啓四度段置完決與決放間卽爲決折以其形止狀聞事爲先嚴飭道臣爲旀所謂寧遠之朴尙七爲名漢之獄常漢之於其妻少拂己意則毆之打之自是例習乙仍于諺云打妻必打緩處蓋打之所以逞其憤緩處所以慮其死之謂是置炊飯不精家人之小過刈荳不隨慍女之常態有何絶可痛必可殺之罪而擠之撞之又從而壓之不移時斷送性命及其死也敢以因病瞞妻母性惡告檢庭毫無悔悟愍惻之意於行兇之後者豈不凶慝之甚乎大抵夫爲妻綱也故無心之事可原之情不必以妻之死償夫之命前此似此之獄始督而終弛者約爲五十餘案之多至於尙七段凶慝無比取服置法爲礪俗敦風之端豈容他說於其間哉嚴飭推官各別嚴訊期於得情爲有矣凶慝自凶慝獄理自獄理卿等曾不從此說出只將字劃傍邊之誤寫詞連人名之倒書齗齗請問備得無過於察細而遺大乎初覆檢仰合面許多傷處之血癊靑黯無不備具亦無不柔軟是如可右後肋脇到覆檢始爲微硬此何足爲致命傷之證案是旀兇身行右物致打故屍首之仰面執左邊損合面執右邊損皆言其勢之順也崔女檢帳段合面之右耳根右後肋不違法文而仰面之頰顋也頷頦也唇邊也俱在右邊抑何委折是隱喩傷處之全柔軟一微硬足可以實因之懸以被壓睛腹之引以爲證當之而仰面三處之右邊損何不起疑是隱喩以其耳根後肋則重而頰顋唇邊固輕矣頷頦獨不與耳根後肋俱在要害處乎此皆闊略用拖泥之法果在於何許法文是隱喩卿等及道伯爲先從重推考以此文案還下送道伯査官等做錯委折一一使之首實竝與該案更良錄啓事分付爲旀所謂祥原之嚴禾包里爲名漢之獄牛以角觸人以石打人畜角石之間傷痕之區別不難兺不喩大觀之爲從弟於禾包里者亦不得隱諱而享必之耳聞丙七之目擊俱不啻丁寧則詞證亦不可謂不備矣禾包里之游辭遁說不足爲傾信之端嘗按無冤錄有曰牛觸傷處多在於兩肋之下半又曰牛佚而奔避不及則受傷多在脊背是如爲有置今此張戒龍致命傷之執定適在於右肋下右脊上或者牛角先觸於右脊上而忽地驚楚飜身回顧之際再觸於右肋下是隱喩設令禾包里不以石犯其手勢是良置打牛奔佚便致角觸則戒龍之死死於禾包里固無挺刃之有差此與大明律椉馬去轡條不當比論是旀且莫曰角觸則卽地破碎石打則只結血癊無論角觸石打亦自有緊歇緩急之類萬不同何可執一而爲言是旀禾包里之常時行身雖曰獰猂目下獄體但當以目下事情論又何必洗瘢成疵乎朝家雖不欲斷之以非人打伊牛觸而疑端旣合商量法文不無依據求生於必死之中政在此等處惜乎卿等之闔眼看而道伯査官事尤爲駭然一體還下送使之星火更査狀聞俾無當暑滯獄之弊萬一遲滯査官推官等爲先先罷後拿該道臣自本曹草記勘罪以爲振頹典之一助爲旀所謂平壤之許旭海爲名漢之獄老人被搗死載在無冤錄援此而懸錄不可謂不然兺不喩無屍體不檢驗而只因詞證成獄者亦多有其例則獄體倒置云云卿等之言何其太昧例乎不讀律之害爲卿等惜之堂堂司寇之回啓若此蕞爾一縣之蔭倅武倅等爲査官不善按査之是非得失何足云乎殺獄之無痕損者壓塞死驚啼死死屬不一其端而此猶有血出便汚目瞪口開之可按爲證至於老人被搗死竝與此而無之將於何憑考決定乎此或爲別致三檢官一道臣之疑而後始起卿等之疑者也大抵以旭海之年少氣健挾平日拔劍之伎倆乘伊時契酒之酩酊始起乾餱之忿轉至毒手之逞旣傷其妻又蹴其夫而老病欲死之永杓當其鋒銳昏倒委地翌日致命則營邑之不欲以屍帳之無痕損遽貸旭海之償命者不是異事而殺獄干證之類旣知其曰毆曰踢之最無弊則孰肯乘危冒險而刺口公言是旀又況旭海原失人心至有諸人之挺身立證則設令更査不過問於此等輩而已似無別般事情之鉤得然治獄之法無疑中猶且起疑況諸疑之所在莫如此獄者乎是旀此獄搗殺六十二歲老漢之獄而所謂詞連諸囚非七十五歲之漢則卽七十七歲之漢又非七十七歲之漢則是七十九歲之漢也老漢死而衆老漢爲詞證而無非六十七十八十之類是置老漢死後以老漢證老漢獄體太欠嚴明疑端之外駭然甚矣嚴飭道臣爲先廉探招供外事情仍又親執按査務盡精詳亦卽指一狀聞爲有矣又或如前推官等罷拿査官等同律事分付爲旀所謂永柔之孟春奉爲名漢之獄以速死之痕當速死之處纔經一霄便卽致命引鎌自刎旣在於處大未絶之前則犯手發明何益於獄事已成之後乎如法償命更無可疑勢將依前嚴訊以取服爲期之外豈有他語而速死處必死處雖曰同是成獄而法文之區別遠近日字段落不啻分明則道臣之題辭曰必死跋語曰速死自歸矛盾道臣之昧於律文如此道內重囚之枉死非辜可慮此等處不可寬恕當該道臣令政院捧現告付之廟堂以爲入啓勘罪之地爲旀卿等之議讞亦惟曰必死處未免失之照管卿等爲先越俸一等不能提醒之首律官令京兆尹拿致嚴問捧招論理啓聞爲旀所謂龍岡之吉男伊爲名漢之獄箕伯事豈不駭然乎該道五度錄啓無非老漢死之獄而此獄亦然是置大抵老少男女義分逈異是去乙吉男伊以年少男人徒知爲妹之心敢生移怒之計毆辱之爭端雖在於朴女揮斥之手勢傍及於金婆至令近八耋之人便掖俱下翌日致命其在別男女嚴老少之政不可以惡意之不屬當者傷痕之適在右乳有所參恕而起疑也明矣然道啓中初引誤殺傷傍人之律而忽又反以鬪毆殺傷之論結之以至於錄啓旣錄啓之後卿等之執奏者法而已朝家之判下者法而已爲先更令道臣嚴飭該倅處未盡究問條件速卽詳覈逐一究竟報來後狀聞事分付爲旀今下五度判付之酬應於如此無前之炎熱而不自知疲不敢暇逸者誠以死囚之案不可不嚴敬人命之關不可不審愼也凡今爲方伯守宰之臣者如或憚暑而生倦困之思按例推問泛忽査詰則吏民可欺獨不愧屋漏乎更令以不愧衾不愧影不愧餐常着胸中承命擧行之事能有實效則豈不爲公私之益而存愛之及人其推廣之觸類著現豈止目下閱囚之一事乎無曰迃談須各書紳銘念事亦爲措辭嚴飭專撥行會爲良如敎
정조 21년
執義尹悌東啓曰掌令鄭最成以於昨秋適叨見職以長城府使洪景厚按治金文在殺獄事有所論及而終因本道之査啓景厚至於謫配矣乃於今春大僚筵奏盛陳本事之不然仍爲請宥而蒙允今日大臣之言苟是也則前日臺閣之論誠非矣臣實滿心慙恧瞿然失圖也第此獄顚末自有文案自有公議而前湖南道臣李書九之疏辯已悉矣就其筵奏條件或多差爽於臣所前聞而到今追提有若辨釋者然則非但有自是之嫌張皇煩瀆是亦義分之所不敢也但伏念臣本庸愚疲軟何敢以言官自居妄爲憚劾人物而只憑萬口之公傳粗塞一日之言責矣今因大僚之筵白被劾者脫空在謫者蒙宥則言者爽誤自在不言中矣時日雖久踪地甚蹙昨叨新除雖伸叩謝之微忱而義難冒據構呈辭避之啓本矣見退喉院竟未登徹方其合辭傳啓之始一邊引避一邊參啓事涉如何故未敢與僚臺署名而晩又遽然退出雖緣格例之未詣自顧臺體之有乖今於承宣之請推情踪悚仄其何可一刻蹲冒於臺次乎引嫌而退不署連啓旣緣引義豈可以此輕遞言官請掌令鄭㝡成出仕答曰依啓
정조 21년
丁巳閏六月初十日卯時上御誠正閣藥房入診諸承旨持公事入侍時藥房提調金文淳右承旨李儒慶行都承旨趙鎭寬行左承旨洪仁浩左副承旨李海愚右副承旨魚用謙同副承旨尹光顔記事官金履永柳遠鳴記事官金景煥記注官金良倜檢校待敎李存秀醫官柳光翼金孝國李敏德李周憲李惟鑑吳仁豐以次進伏訖文淳曰近日劇暑聖體候若何上曰一樣矣文淳曰王大妃殿氣候何如上曰一樣矣文淳曰王大妃殿進御湯劑停止已爲屢日伏未審近來諸節快復耶上曰比向時少勝湯劑則欲觀數日更議耳文淳曰惠慶宮氣候何如上曰一樣矣文淳曰醫官待令入診何如上曰置之上曰今朝之暑倍於昨日矣文淳仰對之際率爾失言上曰似是常時順口之致而卿之所奏可謂失言矣文淳曰俄以日熱太甚仰對矣上敎鎭寬等曰卿等亦以甚字聽之耶鎭寬等曰臣等亦聞提調之失言未聞以甚字仰奏矣上曰公事以次讀奏鎭寬以吏房代房讀奏京畿監司李在學狀啓南陽府使李景溟到任事用謙曰無公事矣儒慶讀奏忠淸監司徐美修狀啓給馬有旨祗受事仁浩讀奏京畿監司李在學啓本通津罪人韓光宅各別嚴刑期於取服事光顔曰無公事矣命書判付訖上敎鎭寬曰李書九事雖不更有提飭旣有昨筵下敎自當聞而知之矣大抵今日可矯之弊卽俗習也前三銓疏中所謂靑雲綠樹惟汝進進云者固是躁競之習而乃以法外之引嫌格外之處義反欲捱免於不當辭之官職方其未得也百計鑽刺及其旣得也必欲謀避予則以爲此俗之當矯甚於躁競之弊矣蓋國之爲國惟是法綱士夫之持身亦惟廉恥當此廉恥掃地之時何必强令屈意而此人之處義萬萬乖當可謂史冊所未見之處義也呼寫手書之事雖未知如何旣已行公於籌堂今忽自劃於有司豈可成說乎予旣以矯俗二字下敎則使一李書九任其自爲寧有如許國體乎上曰下直守令入侍出榻敎履永承命出與平山府使李彦敬報恩縣監宋益鼎偕入進伏彦敬仰奏職姓名上曰履歷仰奏可也彦敬曰甲辰年除南行宣傳官其年秋登科乙巳武兼復職移拜訓鍊主簿丙午除都摠都事丁未除訓鍊僉正戊申除訓鍊副正其年臘政除拜興海郡守壬子除拜營將癸丑待罪甲山今年待罪南陽矣上曰爾年幾何彦敬曰三十八矣上曰爾與李身敬爲幾寸親彦敬曰六寸親矣益鼎仰奏職姓名上曰誦奏七事可也益鼎誦奏命仁浩宣諭訖仍命守令先退仁浩曰注書還付之時例自本院薦狀公事越送該曹之意枚擧啓辭而近來則不爲啓辭直送該曹者雖曰謬例實非當初定式之本意此後則申明舊規依例啓辭似好故敢此仰達矣上曰依爲之出擧條命退諸臣以次退出
정조 21년
丁巳閏六月初十日辰時上御重熙堂推考房承旨入侍時行左承旨洪仁浩記事官柳遠鳴記事官金景煥記注官金良倜以次進伏訖上曰刑曹回啓不卽修正以入當此極暑何可以此屢日酬應且回啓中文勢間多欠精至於結辭之只曰伏惟上裁大是違式秋堂事豈不駭然乎仍命書傳敎曰勞逸之倒置久矣何事不然而設置有司之官職分應行之事擧行若是慢忽其所回啓多不致察亦不陸續登聞如許刑官焉逭重勘而姑不處分者欲責來效而該房之不爲嚴飭駭然亦爲甚矣該堂已有問備於獄案而巽軟之承宣不可無飭爲先從重推考嚴飭該曹仍命書刑曹回啓判付訖命退承史以次退出
정조 21년
行都承旨趙鎭寬坐行左承旨洪仁浩坐直右承旨李儒慶坐直左副承旨未差右副承旨魚用謙坐同副承旨尹光顔坐注書金履永仕柳遠鳴仕直事變假注書李仕
정조 21년
李儒慶啓曰臣儒慶壯勇衛戎器點考進去下直之意敢啓傳曰知道
정조 21년
李儒慶啓曰臣依定式進詣明政門月臺壯勇衛戎器點考後有無頉成冊中懸錄以入而仍以傳敎內辭意勞問則皆好在云矣敢啓傳曰知道
정조 21년
傳于李儒慶曰本司坐起旣來會後日次次對進定於今日
정조 21년
李儒慶啓曰今日次對兩司當爲進參除在外傳旨未下外未肅拜人員竝卽牌招何如傳曰允
정조 21년
傳于李儒慶曰軍士房承旨入侍
정조 21년
傳于李儒慶曰大臣備局堂上引見
정조 21년
李儒慶以備邊司言啓曰卽見全羅左水使趙岱順天安島漂人問情狀啓則以爲今此漂人明是琉球國人願從水路還歸而內洋形便不可慣習於外國人以外洋指路護送事恭俟處分擧行爲辭矣待問情從願發送之意纔已奉傳敎行會只當依此擧行而海路之必從外洋其勢卽然內外洋之說徒煩層節且直請處分亦極未安該水使趙岱推考待順風從便發送事卽爲分付越海糧資亦爲考例優給之意申飭何如傳曰允
정조 21년
漢城府啓目律官安得玄照律嚴勘以爲懲勵何如判付啓後勿如是之意嚴飭姑爲放送爲良如敎
정조 21년
丁巳閏六月十一日辰時上御重熙堂推考房承旨入侍時行左承旨洪仁浩記事官金履永金景煥記注官金良倜以次進伏訖上曰有司堂上李書九其果入來乎仁浩曰臣則只聞大臣之嚴飭入來而未及見其來矣上曰埋葬掘檢之待狀聞爲之丁酉已有定式行會載之大典通編小註而今番晉州奴大起獄事不待狀聞徑先掘檢刑曹只是循例回啓律官亦無皁白於其間是何委折承旨退去書問該曹以稟可也仍命退承史以次退出
정조 21년
丁巳閏六月十一日未時上御重熙堂推考房承旨入侍時行左承旨洪仁浩記事官金履永金景煥記注官金良倜以次進伏訖上曰李書九只以就議大臣爲難而有司之任則欲爲行公云乎仁浩曰竝與有司之任而初不欲行公故趙鎭寬則以爲通不去之義自初要與聯名上疏而鎭寬不肯云矣上曰丁酉受敎旣甚丁寧而本道刑曹之擧行如此何意云耶仁浩曰此是稿葬故認以有間於永埋該曹則初有所商量而竟不得措辭回啓云矣上曰回啓今餘幾度云耶仁浩曰餘數爲九度今日門限前期於修納云矣上命書獄案判付訖命退承史以次退出
정조 21년
行都承旨趙鎭寬病行左承旨洪仁浩坐右承旨李儒慶坐左副承旨李海愚坐直右副承旨魚用謙坐直同副承旨未差注書金履永仕直柳遠鳴仕事變假注書李仕
정조 21년
藥房提調金文淳右承旨李儒慶啓曰庚炎轉甚伏未審此時聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如中宮殿氣候何如元子宮氣候何如臣等不任區區伏慮敢來問安竝此仰稟答曰知道
정조 21년
魚用謙啓曰同副承旨尹光顔今日不爲仕進卽爲牌招何如傳曰許遞前望單子入之待下批牌招察任
정조 21년
傳于魚用謙曰諸承旨持公事入侍
정조 21년
承旨前望單子入之李集斗落點
정조 21년
洪仁浩啓曰新除授承旨李集斗以前任安東府使方在解由未出中何以爲之敢稟傳曰勿施
정조 21년
傳于李儒慶曰承旨房仍
정조 21년
以左副承旨李海愚罷職傳旨傳于洪仁浩曰分揀
정조 21년
傳于李海愚曰來待諸臣入侍
정조 21년
以掌令韓永逵司諫金熙采正言宋知濂牌不進罷職傳旨傳于洪仁浩曰只推
정조 21년
洪仁浩啓曰大司憲宋煥箕在外執義尹悌東持平金光遇牌招啓辭未下掌令鄭㝡成傳旨未下韓永逵未肅拜持平李明孚呈辭監察茶時之意敢啓傳曰知道
정조 21년
魚用謙以賑恤廳言啓曰依啓下別單鑄字所書吏劉相祐朴允默各米一石使令二名各米五斗房直一名軍士二名各米三斗卽爲分給之意敢啓傳曰知道
정조 21년
李儒慶以兵曹言啓曰依啓下別單鑄字所書吏劉相祐朴允默處各木三疋題給之意敢啓傳曰知道
정조 21년
洪仁浩以一所巡廳言啓曰去夜四更五點量犯夜人出身魏榮成執捉依例移送兵曹之意敢啓傳曰知道
정조 21년
洪仁浩以兵曹言啓曰去夜一所巡廳犯夜被捉出身魏榮成依更數嚴棍二十度之意敢啓傳曰知道
정조 21년
洪仁浩以司僕司一二提調意啓曰兼內乘李海愚方在罷職中其代令該曹口傳差出何如傳曰傳旨分揀草記則置之可也
정조 21년
李儒慶以壯勇營言啓曰哨官金煐不能謹愼乃於承宣詣闕之路馳馬戛過事體所在萬萬可駭汰去何如傳曰允
정조 21년
持平李明孚疏曰伏以臣本以草野寒蹤粗習鉛槧末技過蒙洪造濫竊科第曾未數載至通臺選曩在再昨秋柏府新命遽降於鄕廬跧伏之日匪久遞免旋及於闔門榮耀之餘一除一遞莫非聖恩且感且惶歷年靡已又於昨夏伏奉天曹郞銜顧臣涓埃酬報之道惟在筋力奔走之責强策駑鈍之質粗效殫竭之忱者周歲于玆矣不意乃者持憲寵除復及賤品恩批纔下天牌踵臨臣聞命惝怳莫省攸措竊伏念臣姿性則至庸陋才識則極空疎平生言議未免含糊一身風采又復沒稜雖於百執事之末實有萬不堪之慮矧玆淸朝臺閣之任尙何以暫時承當也哉顧其職責關係甚大上以補衮闕而論時政下以振紀綱而礪風俗凡厥淑慝之辨是非之公專在憲臣之賢不肖如何耳其選也顧不重歟況今聖明在上勵精圖理廣開言路責以久任歷數朝著材彦林立朝陽之鳳殿上之虎必多其人而乃使如臣蔑劣者頭峨豸冠手秉白簡苟充數於霜臺之班强名之曰耳目之官眞所謂借視於瞽寄聽於聾者也在臣涯分之踰濫顧不暇論而朝家掄選之乖宜一何至此臣固不敢以見職自居而署經有命促敎截嚴召牌之下逃遁不得章皇出肅粗伸叨謝而至於仍因蹲據斷無其望伏乞聖慈俯察微諒亟遞臣職以安私分臣於丐免之章不宜及他而事係邦家之大計也急務也則雖在草萊之時尙願芻蕘之獻而適當可言之會敢貢一得之愚伏惟聖明少垂察焉竊念儲貳八歲入學三代不易之規而我朝常行之法也夫入學之學非學書之學乃學宮之學耳蓋以幼沖之齡必入學校之宮進而行禮於先聖退而序齒於諸生則隆師重道之意尊年尙德之心油然而生藹然而發不敎自喩化與心成堯舜孝悌之道三王修齊之本實基于玆故也惟我元子至于今年洽滿八齡而若干之尺可裁元服溫文之譽已聳群聽咸謂我家之禮今歲當行而初夏盛儀止於開講開講之禮非不爲莫大之慶而譬諸入學則特其節目間事耳是以八域延頸之民四方拭目之士歡忭之情尙餘翹企蹈舞之中又切顒望或謂欲行就學之禮則必在冊封之後故我殿下凡於爲元子惜福之道靡不用極稱元子而當豫建之號就師傅而替入學之典姑徐張大之儀文只收將就之實功臣則謂不然夫所謂惜福云者乃是居處動作之節服食器用之物勿令侈大務從省約之謂也式遵先王恭行古禮則適可爲膺福之基何害於惜福之義歟且況冊號之擧卽有國之常典而元不是張大之事也若曰莫重之禮宜待鼎盛之年而元定之典踰越應行之歲則殊非古聖王立法之本意其於國體不瑕有苟簡之歎乎至若一部小學卽我元子家庭之學而近自開講以後固仰諮問之益溫繹之勤日以長進似不待加勉而今於深宮講討之席鎭日誦之於口若又黌堂揖遜之場及時行之於身則尤豈非早喩之極臻者乎伏願殿下穆然而思不以臣言爲妄則詢于廟堂之臣亟擧應行之典焉且伏念睿學成就之方尤莫切於殿下之身敎也向日師傅臨去之言留爲獻忠之資則可不深體而亟從乎嗚呼經筵身敎之說旣有儒賢之發端臣請引而伸之矣經筵之停與設在殿下典學之工固若無甚緊關矣殿下天姿卓越聖學高明造詣之極逈出百王精微之蘊洞貫六籍凡在顧問之列者孰能以螢爝之微仰裨太陽之輝哉而況邃禁端拱之暇丙枕頤神之夜罔非學問之時也翼翼之心不顯亦臨慥慥之工不息自强則又何必開幄橫經應文備數然後方可謂之講學也哉然而我祖宗所以作聖之根基傳心之家法惟在經筵我殿下所以仰接精一之統俯啓於萬之業者亦惟在經筵此殆國命之所關而不容少間者也況今聖子聰明漸啓如火燃而泉達善端方藹若春噓而物茁迨及此辰身敎之效百倍於言敎胄筵之工實本於經筵伏願殿下亟設雙日之講彌勤三晝之接討論經旨商確治謨以收磋磨之實效而引我元子侍坐參聽則不言之中薰陶於濡染啓發於觀感退御雷肆遵我大朝之成規則其於緝熙光明之學不待勸而自勉矣今日身敎之方無急於此者而將見貽燕之化千萬世克肖矣顧不休哉臣不勝大願臣無任云云省疏具悉爾請由於生疎禮意自有所重附陳曾有筵敎爾其勿辭察職
정조 21년
丁巳閏六月十二日卯時上御誠正閣藥房入診諸承旨持公事入侍時藥房提調金文淳右承旨李儒慶行左承旨洪仁浩右副承旨魚用謙記事官金履永柳遠鳴記事官金景煥記注官金良倜檢校待敎李存秀醫官柳光翼金孝儉金光國李周憲朴長源李惟鑑吳仁豐以次進伏訖文淳曰昨今以來日熱尤甚聖體若何上曰一樣矣文淳曰王大妃殿氣候何如上曰一樣矣文淳曰惠慶宮氣候何如上曰一樣矣文淳曰元子宮氣候何如上曰好在矣文淳曰香薷飮進御後果有顯效耶上曰姑未知有顯效而第過數日後或可知之矣文淳曰湯劑中黃蓮入一錢重而旣無人蔘則黃蓮似有太涼之慮矣上曰以極暑故不得已如此而何慮之有文淳曰醫官待令入診何如上曰置之用謙讀奏京畿監司李在學啓本豐德府反庫事儒慶讀奏黃海兵使李儒慶狀啓捉虎申飭事仁浩奏以無公事命分書判付訖敎仁浩曰刑曹堂上昨日還去云耶仁浩曰回啓畢納後各卽還去矣命儒慶書持平李明孚疏批用謙曰臣於再昨詣闕之路有一武弁馳馬突過問其爲誰則壯勇營哨官金煐也蓋朝體至重而無難壞損萬萬駭然故敢此仰達矣上曰極爲駭然本營大將草記勘罪可也仁浩曰左副承旨李海愚罷職傳旨旣有分揀之命卽爲牌招何如上曰依爲之出擧條仍命退諸臣以次退出
정조 21년
丁巳閏六月十二日未時上御便殿左副承旨入侍時左副承旨李海愚記事官金履永金景煥記注官金良倜以次進伏訖上曰柳遠鳴入來乎海愚曰方在堂后修筵說云矣上曰使之入來賤臣承命出傳偕入進伏上敎遠鳴曰爾所謂筵說遺失本旨直不成說如此而可以行注書之任乎出往議于右相今日內修入可也上曰來待諸臣入侍賤臣承命出與整理堂上鄭民始李時秀徐龍輔徐有大尹行恁李晩秀南公轍偕入進伏訖上曰六月有閏十八日豈可虛度況誕辰旣仰體慈心不得以小饌表誠則此月此日諒非偶然欲以小饌志喜卿等相議器數床數以稟也慈心每存張大之戒不可不仰體器數比昨年稍減三之一內外賓床數以百床磨鍊熟設所入切勿藉借於戶曹上曰予之昨日賓筵所敎專出於矯俗之義蓋貪進無厭惟爵是圖如前三銓所謂靑雲綠樹惟汝進進者固是流俗之蠱人心術者而若其宦情內熱淸官要職惟恐不得及其旣得之後反生自便之心兼售要名之計不問公格之有無不知君命之嚴畏此亦流俗之一端予之前後語意亶在於此而注書筵說都失本旨是豈成說乎古人以爵祿可辭比之蹈白刃蓋言其事之至難若不顧面前出處之當否惟以辭爵祿爲詑則其事反易何可比之於蹈白刃之難乎孔子雖在下位當時七十子猶之無思不服冉求一言之失而猶且鳴鼓以攻之若在上位而行刑政則其所攻之者必不止鳴鼓而已且三軍之帥未必盡是良將而旣爲三軍之所統屬則推轂以後惟意生殺之三軍莫敢不從令予雖否德視今世滔滔者流君師之責有所不辭況子思所云率性之謂道者卽循天道之自然無人爲之作用而非有所求媚於天也予之所秉執者非有害於義與道則爲臣者但當循而不悖而已此與惟予言莫之違意思逈然不同而二提學乃以惟令是從把作一言之失又曰何必强其所不欲李書九之旣行備堂之任而獨避有司之名者於義無當且古人之應避而不避者亦多則使之行公者有何所不可乎有何不可强者乎當時非不欲卽加處分而乃其爲言則髣髴成說故姑且頷之而卿等第思之渠輩平日惟令是從乃於一書九勸出之敎反以從令二字持予乎予處君師之位而行三軍之令不率敎者誅不從令者斬登此筵聞此敎者毋論誰某出而傳沈煥之民始曰本營之制蓋遵國初龍將虎將設置之義大將之下不置中軍特倣精抄廳設置時以禁軍別將承接號令之例置善騎別將使之承接操練時號令兼行中軍之事又取戚氏南軍之法不置千摠只置把摠使之各領馬步軍而別將則以曾經捕將禁軍別將人差出把摠則以曾經兵水使人差出乃所以簡其制而重其選也別將之於把摠以本品資歷言之則捕將與兵水使乃是隔等而以別將把摠言之則同是堂上將官輪回入番有若僚員別無差等故體統事面亦多妨礙不可無區別挨次之道今若用節目中善騎將接待把摠之規別將新差則把摠往現而必先通刺路上相逢則回馬言語致敬而相拜時把摠必先拜別將番次亦爲除減雖不純用待中軍之禮亦有以明其不敢抗之意載之節目則似合宜故敢此仰達矣上曰依爲之出擧條民始曰武臣堂上朔試射時曾經捕將之人例爲懸頉不爲應射故各軍門中軍之曾經捕將者該營射講時大將監試而亦不應講射每以受由懸頉於單子云本營別將亦是曾經捕將之人而應射與否姑無定規多有掣礙曾經捕將之不爲應射雖未知何所據而流來已久便成規例單子中每稱受由亦涉欠誠本營朔射講時別將之曾經捕將者特除其射講何如上曰依爲之出擧條命退諸臣以次退出
정조 21년
行都承旨趙鎭寬緣故出行左承旨洪仁浩坐右承旨李勉兢坐直左副承旨李儒慶坐直右副承旨李海愚坐同副承旨魚用謙坐注書金履永仕柳遠鳴病假注書任百禧仕直事變假注書未差
정조 21년
趙鎭寬啓曰事變假注書李身病猝重勢難察任今姑改差何如傳曰允
정조 21년
傳于李海愚曰諸承旨指公事入侍
정조 21년
注書柳遠鳴病代以呂東植爲假注書
정조 21년
李改差代以李學淵爲事變假注書
정조 21년
呂東植在外代以任百禧爲假注書
정조 21년
傳于李勉兢曰日熱如此禁府刑曹輕囚放送後草記事分付
정조 21년
以平安監司朴宗甲狀啓陽德縣頹漂民戶恤典題給事判付內啓下備邊司爲旀峽戶頹漂至過半百餘言念蕩析之狀甚可矜也嚴飭邑倅使之斯速結構而若有貧殘之類勿徵身役事分付爲良如敎
정조 21년
洪仁浩以義禁府言啓曰日熱如此禁府刑曹輕囚放送後草記事命下矣時囚罪人宋耕玉放送之意敢啓傳曰知道
정조 21년
李儒慶以義禁府言啓曰卽接黃海監司李義駿牒報則以爲鳳山郡劍水驛徒三年定配罪人金成九今月初一日遭母喪云定配罪人之遭親喪者給暇歸葬過三月後還發配所事載在大典通編矣金成九依法典給暇過葬後還發配所之意敢啓傳曰仍放可也
정조 21년
刑曹啓目粘連朔寧殺獄罪人池得水依前訊推期於得情何如啓判付內推官報辭亦足爲說而道臣狀語出於守經依道啓施行爲有矣勿以究竟看作等棄之案時或別起疑端紬繹隱情論理於同推之題物色於鄰比之間而常在念頭如物在喉爲心則安知不今之如此之見後爲如彼之論向所無疑者更或爲惑是隱乙喩竝以此意分付爲良如敎又啓目粘連淸州殺獄罪人金致績恩津殺獄罪人林云伊泰安殺獄罪人車命千結城殺獄罪人朴三卜恐不可直歸償命之科靑陽殺獄罪人婢丁愛沔川殺獄罪人李有卜等依前訊推何如啓判付內淸州囚金致績段以甥犯舅有關倫理苟非十分其然之跡何可臆料於跡外之情牢作鐵案惟恐其不嚴束乎前道臣林濟遠題語中墜跌之歸之未必實痕損之曰以無所著傭供檢報皆謂之不可全信不得明驗而卿等三堂之論亦以爲舅死不全由於其甥而特以事關舅甥成獄則反傷風敎云者兩說精核周通朝家於此豈有別見乎分付道臣使卽勘以減一等之律爲旀恩津囚林云伊段卿等議讞甚當莫曰在常漢何論聘奔之別雖於正妻情有可原則一例闊狹於償命之典曾亦屢及於判辭況旀此獄之未必如此法理昭然輕先錄啓之道臣推考云伊卽爲勘以殺妾之當律事分付爲旀泰安囚車命千段卿等所謂無異於奸所較重於挽裳者無容更議分叱除良厥獄卽父與弟與夫也之所爲則厥女奸狀之輕重緊歇不須論前伯雖不無所見獄理則卿等言是也依狀啓酌處之意分付爲旀結城囚朴三卜段以雇奴而和奸主家未笄之女人事覺而厥女自死死之根因足可謂之主家之使之則威逼之律不必施之於三卜而無論和與劫奸則奸也在他人容或擬議於情跡之際而在三卜實有名分之關係卿等所引大明律長短僱之文雖有意見其在重人命嚴等夷之道直爲決放能不至於蕩然之歸是隱乙喩發遣曹郞問于左右相草記爲旀靑陽囚婢丁愛段女人行兇尤絶悖依回啓施行爲旀沔川囚李有卜段有卜欲汚貞女之罪姑置之裵女之特操古亦罕聞不汚其身而猶辦其死豈不十倍愈於汚而後死死由於迫不得已者乎僻邑下戶有此卓爾之女償死洩冤之前先施褒美之典於裵女實合於重節義之政分付道臣給復爲旀兇身有卜段檢招便一結案嚴飭推官速捧具格招報營後亦卽具格成案狀聞爲有矣檢官等萬一推拖不卽取服先請拿處後更令趁限訊推又或不爲取服加請罷拿之典事一體分付爲良如敎又啓目淸州殺獄罪人尹卜三洪州殺獄罪人金召史等合有酌量竝只上裁何如啓判付內淸州囚尹卜三洪州囚金召史段或四父子共犯長者已斃獄無二犯或子與母俱犯而理有可原卿等與前道伯之說得之豈有別意於其間乎竝只酌處事分付爲良如敎
정조 21년
丁巳閏六月十三日卯時上御誠正閣諸承旨持公事入侍時行都承旨趙鎭寬行左承旨洪仁浩右承旨李儒慶左副承旨李海愚右副承旨魚用謙記事官金履永柳遠鳴記事官金景煥記注官金良倜檢校待敎沈象奎以次進伏訖海愚用謙鎭寬儒慶奏以無公事先退仁浩讀奏京畿監司李在學啓本罪人曺學臣到配事命書判付訖上曰秋曹啓目今則盡爲修納乎仁浩曰然矣敎象奎曰五經百選繕寫之役一日所書幾何象奎曰或書四張或書三張矣命書榻敎曰承旨前望單子入之待下批牌招察任仍命退諸臣以次退出
정조 21년
丁巳閏六月十三日辰時上御重熙堂推考房承旨入侍時左承旨洪仁浩記事官金履永金景煥記注官金良倜以次進伏訖上命書傳敎曰都承旨入侍賤臣承命出傳行都承旨趙鎭寬追入進伏上命仁浩書錄啓判付訖命退承史以次退出
정조 21년
行都承旨趙鎭寬坐行左承旨洪仁浩坐直右承旨李勉兢坐左副承旨李儒慶坐右副承旨李肇源未肅拜同副承旨魚用謙坐直注書金履永仕直柳遠鳴病假注書任百禧仕事變假注書鄭進明仕
정조 21년
李學淵在外代以鄭進明爲事變假注書
정조 21년
傳于魚用謙曰右副承旨許遞前望單子入之待下批牌招察任
정조 21년
洪仁浩以刑曹言啓曰因忠淸道結城縣殺獄罪人朴三卜獄事錄啓曹啓目判付內朴三卜段以雇奴而和奸主家未筓之女人事覺而厥女自死死之根因足可謂之主家之使之則威逼之律不必施之於三卜而無論和與劫奸則奸也在他人容或擬議於情跡之際而在三卜實有名分之關係卿等所引大明律長短僱之文雖有意見其在重人命嚴等夷之道直爲決放能不至於蕩然之歸是隱乙喩發遣曹郞問于左右相草記事命下矣依判下發遣郞官問議于大臣則左議政蔡濟恭以爲朴三卜獄案以迷見言之前道臣林濟遠之成獄題辭事理明透無容更議至於本曹覆啓所云我國雇工無立券不入籍不當擬以奴主用此律文云者大關後弊設令三卜眞奸翁德其罪可殺不奸而自以爲奸其罪亦可殺以此以彼三卜之罪無一分傅生之路此外無他可達矣云右議政李秉模以爲我國雇工之法別無立券之事長雇短雇有不足區別而雖以主客之誼言之與凡人有異則爲三卜者奸固罪也不奸而曰奸尤罪也設使翁德之死由於親屬其本則三卜論其情節死無足惜而直用雇工奸家長妻女之律終恐如何斷以次律庶合於稍存等夷之義矣大臣之議如此上裁何如傳曰原任大臣處一體遣郞官問其所見草記可也
정조 21년
洪仁浩以刑曹言啓曰日熱如此禁府刑曹輕囚放送事命下矣輕囚罪人中金福成刃傷人物未滿辜限不可放送仍囚其餘漢城府所囚安得成李尙郁金相龍承政院所囚別監金道郁次知六得備邊司所囚徐文周等竝卽放送之意敢啓傳曰知道
정조 21년
洪仁浩以刑曹言啓曰結城縣殺獄罪人朴三卜獄事因判付時任大臣收議草記批旨內原任大臣處一體遣郞官問其所見草記可也事命下矣依傳敎發遣郞官問議于原任大臣則領中樞府事洪樂性病不獻議奉朝賀金鍾秀在外領敦寧府事金履素病不獻議判中樞府事金憙在外俱未收議之意敢啓傳曰問于曾經判堂之在京者可也